Akademický senát

25.02.2019

**Návrh na zriadenie vecného bremena na pozemkoch vo vlastníctve STU v prospech spoločnosti P1, s.r.o.**

Predkladá: **prof. Ing. Robert Redhammer, PhD.**

rektor

Vypracoval: **Ing. Dušan Faktor, PhD.**

kvestor

Zdôvodnenie: Postup v zmysle ustanovenia § 9 ods. 1 písm. i) v spojení s ustanovením § 17 ods. 1 zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov na základe žiadosti spoločnosti P1, s.r.o., o zmenu vecného bremena z dôvodu zmeny polohy uloženia podzemného elektrického vedenia s cieľom vybudovania a prevádzkovania transformátorovej stanice v Bratislave v katastrálnom území Trnávka.

Návrh uznesenia: Akademický senát Slovenskej technickej univerzity v Bratislave schvaľuje návrh rektora na zriadenie vecného bremena na pozemkoch vo vlastníctve Slovenskej technickej univerzity v Bratislave (zapísaných na LV č. 904, k. ú. Trnávka: parc. č. 16952/15, parc. č. 16952/103, parc. č. 16952/121, parc. č. 16952/123 a parc. č. 16952/124) v prospech spoločnosti P1, s.r.o., so sídlom Pestovateľská 13, 821 04 Bratislava, IČO: 36748145, zapísanej v Obchodnom registri Okresného súdu Bratislava I, oddiel: Sro, vložka č.: 44914/B a odporúča materiál predložiť na vyjadrenie predchádzajúceho písomného súhlasu Správnej rade Slovenskej technickej univerzity v Bratislave.

**Dôvodová správa**

1. Na základe Rozhodnutia Okresného úradu Bratislava, katastrálneho odboru č. V 26303/2018 zo dňa 18.10.2018 bolo zriadené vecné bremeno v prospech spoločnosti P1, s.r.o., so sídlom Pestovateľská 13, 821 04 Bratislava, IČO: 36 748 145, oddiel: Sro, vložka č.: 44914/B (ďalej len „spoločnosť P1, s.r.o.“), ktoré spočíva v uložení podzemného elektrického kábla na pozemkoch vo vlastníctve Slovenskej technickej univerzity v Bratislave (ďalej len „STU“) s cieľom vybudovania vlastnej transformátorovej stanice spoločnosťou P1, s.r.o.
2. Rozhodnutím spoločnosti Západoslovenská energetika bola však spoločnosť P1, s.r.o. nútená zmeniť trasu uloženia podzemného elektrického vedenia, na základe čoho spoločnosť P1, s.r.o. požiadala STU zriadenie „nového“ vecného bremena podľa aktuálneho trasovania.
3. Podzemné elektrické vedenie bude umiestnené na pozemkoch vo vlastníctve STU zapísaných na LV č. 940 vedenom Okresným úradom Bratislava katastrálny odbor, pre okres Bratislava II, obec BA-m.č. RUŽINOV, k. ú. Trnávka ako:

* parcela reg. „C“ evidovaná na katastrálnej mape ako parc. č. 16952/15

– zastavaná plocha a nádvorie o celkovej výmere 106,90 m2

* parcela reg. „C“ evidovaná na katastrálnej mape ako parc. č. 16952/103 – zastavaná plocha a nádvorie o celkovej výmere 21,32 m2
* parcela reg. „C“ evidovaná na katastrálnej mape ako parc. č. 16952/123 – zastavaná plocha a nádvorie o celkovej výmere 0,44 m2
* parcela reg. „C“ evidovaná na katastrálnej mape ako parc. č. 16952/124 – zastavaná plocha a nádvorie o celkovej výmere 32,52 m2
* parcela reg. „C“ evidovaná na katastrálnej mape ako parc. č. 7992/121 – zastavaná plocha a nádvorie o celkovej výmere 0,80 m2

(rozsah vecného bremena je uvedený v Prílohe).

1. Vecné bremeno bude zriadené podľa geometrického plánu a bude odplatné sumou určenou znaleckým posudkom. Geometrický plán bol vyhotovený na náklady spoločnosti P1, s.r.o. a znalecký posudok nechala vypracovať STU.